Pazelvės ežeras
Pazelvės ežeras – ežeras vidurio Lietuvoje, Prienų rajone, apie 5 km į šiaurę nuo Stakliškių. Ežero ilgis iš vakarų į rytus – 1,6 km, plotis – iki 0,33 km. Altitudė 93,7 m. Kranto linija labai vingiuota, yra keletas gausiai vandens augalija užžėlusių įlankų. Krantai daugiausia aukštoki, tik rytinis krantas žemesnis ir užpelkėjęs. Ežerą beveik iš visų pusių (išskyrus vakarinę dalį) supa Pazelvės miškas. Iš šiaurinės ežero dalies link Alšios upės išteka 2 upeliai: Krajonas ir bevardis upelis. Prie vakarinių ežero krantų įsikūręs Pazelvės kaimas.